**মিলের খেলায়**

 **-মোঃ সুলতানুল আরেফীন**

তোমার আমার মিলের খেলায়

নিত্য প্রহর যা দেখা যায় -

ভুলের ছড়াছড়ি

আমার শুধু ভুল হয়ে যায়।

ভাবনাগুলো রং ছড়াতেই ফাগুন ওঠে হেসে।

আর- কথার মেলা স্বপ্নচূড়ায় বেড়ায় ভেসে ভেসে

তখন-আলতো চোখে চোখ মেলাতেই উদাস হয়ে যাও-

আমার শুধু ভুল হয়ে যায়।

জোসনা ভেজা মধ্য রাতে

যখন- এপাশ ওপাশ বিছানাতে

তখন- তোমার ডাকে, কথার বাঁকে

নিয়ম ভাঙ্গার ইচ্ছে জাগে।

তখন- তোমার চোখে চোখ মেলাতেই চোখ নামিয়ে নাও-

আমার শুধু ভুল হয়ে যায়।

বর্ষাভরা মেঘলা দিনে

কল্পকথার গল্প এনে,

নানান ছলের শব্দকলা

ষ্পর্শগুলোর মিষ্টি দোলা-

যখন- গুনগুনিয়ে গাও

তখন-তোমার সুরে সুর মেলাতেই উদাস হয়ে যাও।

পুষ্পঝরা বিকেল বেলায়

লক্ষ কথার মিলন মেলায়,

স্বপ্ন ভরা দুচোখ দিয়ে

যখন- আমার পানে চাও-

ঠিক তখনই তোমার চোখে

ভাঙ্গা গড়ার নাচন ওঠে-

আর মিছেমিছি কপট রাগে

কটমটিয়ে চাও-

তোমার চোখে চোখ পড়তেই

চোখ সরিয়ে নাও।

যখন মনে আলোর নাচন

অন্ধকারে ভয়,

বললে হেসে তোমার নাকি

অন্ধকারই সয়।

আমার- মিথ্যা মায়ার স্বপ্ন দোলায় খেই হারিয়ে যায়

তখন- তোমার পায়ে তাল মিলাতেই ভীষণ পড়ি দায়।

তাই তোমার আমার মিলের খেলায়

ভুলের ছড়াছড়ি-

আমার শুধু ভুল হয়ে যায়।।